ନୂଆଦିଲ୍ଲୀଃ ପୂର୍ବରୁ ଲୋକସଭାରେ ପାସ୍ ହୋଇଥିବା ଅନୁସୂଚିତ ଜାତି ଓ ଅନୁସୂଚିତ ଜନଜାତି (ଏସ୍ସି/ଏସ୍ଟି) ସଂଶୋଧିତ ବିଲ୍ ଆଜି ରାଜ୍ୟସଭାରେ ପାସ୍ ହୋଇଛି। ଏହି ସଂଶୋଧିତ ବିଲ୍କୁ ନେଇ ଆଜି ଦୀର୍ଘ ସମୟ ଧରି ଗୃହରେ ବିତର୍କ ହୋଇଥିଲା। ତେବେ ଶେଷରେ ସର୍ବସମ୍ମତି କ୍ରମେ ଏହାକୁ ମଞ୍ଜୁରୀ ମିଳିଛି।
ସୁପ୍ରିମ୍କୋର୍ଟ ମାର୍ଚ୍ଚ ୨୦ରେ ଏସ୍ସି/ଏସ୍ଟି ଆଇନ୍ରେ କେତେକ ପରିବର୍ତ୍ତନ ପାଇଁ ନିର୍ଦ୍ଦେଶ ଦେବା ସହ ଅଭିଯୁକ୍ତଙ୍କୁ ଏହି ଆଇନ୍ ବଳରେ ତୁରନ୍ତ ଗିରଫ ନ କରିବାକୁ ରୁଲିଂ ଦେଇଥିଲେ। ତେବେ ସୁପ୍ରିମକୋର୍ଟଙ୍କ ଏହି ରୁଲିଂ ଏସ୍ସି/ଏସ୍ଟି ଆଇନ୍କୁ ଦୁର୍ବଳ କରିଦେବ ବୋଲି ବିଭିନ୍ନ ଦଳିତ ସଂଗଠନ ପକ୍ଷରୁ ଅଭିଯୋଗ ହୋଇଥିଲା। ଏପରି କି ଦୁଇଟି ପର୍ଯ୍ୟାୟରେ ଭାରତ ବନ୍ଦର ଡାକରା ମଧ୍ୟ ଦିଆଯାଇଥିଲା।
